Danske Unity vil indtage sportsverdenen med 3D-teknologi i realtid

Forestil dig at se en fodboldkamp, hvor du selv bestemmer, hvilken spiller du vil følge eller en boksekamp, hvor du kan komme helt tæt på, så du kan se hver en svedperle, ethvert stød eller hver en undvigemanøvre i real-tid.Det danskstiftede Unity, der udvikler spiludviklingsværktøjer, vil med Unity Metacast give publikum nye muligheder for at komme helt tæt på verdens største sportsbegivenheder.

– Fremtiden for sportsoplevelser handler om frihed, valg og interaktivitet, og forbrugerne er ikke længere tilfredse med at blive fodret med lineært 2D-indhold, siger Peter Moore, Senior VP i Sports & Live Entertainment, Unity.

Metacast bygger på volumetrisk teknologi, der giver mulighed for at indfange, se og interagere med den virkelige verden – alt fra statiske objekter til folk i bevægelse. Sportsbegivenheder kan således ses fra enhver vinkel, hvilket giver helt nye, nærværende og interaktive oplevelser, hvor seeren er i kontrol og til enhver tid kan skifte synsvinkel.

I spidsen for Metacast-platformen står fodboldveteran og tidligere direktør i fodboldklubben Liverpool FC Peter Moore, der får ansvaret for den helt nye Sports & Live Entertainment Division. Det første samarbejde er nu søsat med UFC – Ultimate Fighting Championship.

– Jeg er begejstret for at lancere en helt ny division for Unity, og med Metacast planlægger vi at lede sportens realtidsudvikling. Med UFC ombord kan vi undersøge, hvordan man bruger teknologien til at forbedre indholdet, og det er afgørende for, at vi kan indlede en ny æra af interaktivitet for fans over hele kloden, fortæller Peter Moore.

Unity fortæller, at teknologien også vil medføre helt nye muligheder for sportsledelse- og træning med præcise analyser af de individuelle spillere og de taktiske udviklingspunkter, mens tv-kommentatorer kan dække sportsbegivenheder langt mere præcist.

Unity blev stiftet i København og har stadig kontor i Danmark, men hovedsædet ligger i USA. Apps udviklet af Unity-skabere blev hver måned i 2019 downloadet mere end tre mia. gange på mere end 1,5 mia. unikke enheder.

Danske Unity vil indtage sportsverdenen med 3D-teknologi i realtid